[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.4.2009

COM(2009) 176 végleges

Javaslat:

A TANÁCS HATÁROZATA

az Európa Kulturális Fővárosa címet 2013-ban viselő városok kijelöléséről

INDOKLÁS

Az Európa Kulturális Fővárosa eseménysorozat 2007–2019. évekre szóló közösségi fellépésének megállapításáról szóló, 2006. október 24-i 1622/2006/EK európai parlamenti és tanácsi határozat[1] rögzíti azt az eljárást, amelyet az Európa Kulturális Fővárosa címet viselő városok kijelölésekor követni kell. E határozat 2. cikke értelmében 2009-től kezdve minden évben két tagállam két városa osztozik az Európa Kulturális Fővárosa címen a határozat mellékletében található időrendi táblázatnak megfelelően. 2013-ban az eseménynek Franciaország és Szlovákia ad majd otthont.

2013-tól kezdve Európa Kulturális Fővárosait az alábbi eljárás szerint kell kijelölni.

Legkésőbb hat évvel a szóban forgó esemény tervezett kezdete előtt az érintett tagállamok pályázati felhívást tesznek közzé. A pályázatok elbírálására hivatott testület, amely a kulturális szféra 13 független szakértőjéből áll, legkésőbb öt évvel az esemény kezdete előtt összeül, hogy elvégezze a beérkezett pályázatok előválogatását. A testület az 1622/2006/EK határozat 4. cikkében meghatározott kritériumok alapján értékeli a benyújtott pályázatokat, és rövid listát állít össze azokról a városokról, melyek pályázati anyagait – miután azok maradéktalanul beérkeztek – további vizsgálatnak kívánja alávetni.

Kilenc hónappal az előválogatási ülést követően mindkét érintett tagállam összehívja a választótestületet abból a célból, hogy a jelöltekről végső döntést hozzon. A testület a fellépésre vonatkozóan meghatározott kritériumok mentén alaposan megvizsgálja az előválogatáson túljutott városok pályázatait, majd ajánlást tesz arra, hogy az adott évben az érintett tagállamok mely városai viseljék a Kulturális Főváros címet.

A testület ajánlásai alapján a két tagállam egy-egy várost jelöl az Európa Kulturális Fővárosa címre, és a jelölésről legkésőbb négy évvel a szóban forgó esemény tervezett kezdete előtt tájékoztatja az Európai Parlamentet, a Tanácsot, a Bizottságot és a Régiók Bizottságát.

Az Európai Parlamentnek lehetősége van arra, hogy a tagállami jelölések kapcsán – azok kézhezvételét követően legkésőbb három hónappal – véleményt küldjön a Bizottságnak.

A Tanács – a Bizottság ajánlása alapján – a városokat az adott évre vonatkozóan hivatalosan is Európa Kulturális Fővárosaivá nyilvánítja.

A kiválasztási eljárás két fordulójának lezárulása után a választótestület úgy döntött, hogy 2013-ra Marseilles-t (Franciaország) és Kassát (Košice, Szlovákia) javasolja az Európa Kulturális Fővárosa címre; a javaslatokat Marseilles vonatkozásában a 2008. szeptemberi, Kassa tekintetében pedig a 2008. októberi választótestületi jelentés rögzíti. A jelölésekről mindkét tagállam 2008 végéig értesítette az Európai Parlamentet, a Tanácsot, a Bizottságot és a Régiók Bizottságát.

Az Európai Parlament 2009. március elején továbbította egyetértéséről szóló véleményét Jan Figel’ biztosnak.

Ennek megfelelőn a Bizottság – az 1622/2006/EK határozat 9. cikkének (3) bekezdése értelmében – melléklettel ellátott ajánlást küld a Tanácsnak, amelyben 2013-ra vonatkozóan az Európa Kulturális Fővárosa címre Marseilles és Kassa (Košice) hivatalos jelölését javasolja.

Javaslat:

A TANÁCS HATÁROZATA

az Európa Kulturális Fővárosa címet 2013-ban viselő városok kijelöléséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európa Kulturális Fővárosa eseménysorozat 2007–2019. évekre szóló közösségi fellépésének megállapításáról szóló 1622/2006/EK európai parlamenti és tanácsi határozatra[2],

tekintettel az Európa Kulturális Fővárosa cím jelöltjeinek Franciaországban és Szlovákiában folytatott kiválasztásáról szóló, 2008. szeptemberi (Franciaország) és októberi (Szlovákia) választótestületi jelentésére, valamint az Európai Parlament által kibocsátott véleményre,

figyelembe véve, hogy az 1622/2006/EK határozat 4. cikkében megállapított feltételek maradéktalanul teljesültek,

tekintettel a Bizottság 2009. [...]-i ajánlására,

A KÖVETKEZŐKÉPPEN HATÁROZOTT:

1. cikk

2013-ban az Európa Kulturális Fővárosa címet Marseilles (Franciaország) és Kassa (Košice, Szlovákia) viseli.

Kelt Brüsszelben, [...]-án/-én.

a Tanács részéről

az elnök

[1] HL L 304., 2006.11.3., 1. o.

[2] HL L 304., 2006.11.3., 1. o.